কখনও নথির গেরো। কখনও বা কৌঁসুলির গরহাজিরা। সর্বোপরি বিচারপতির অনিচ্ছা। এই ধরনের অন্তত তিনটি বাধায় বারবার পিছিয়ে যাচ্ছে মদন মিত্রের জামিনের আবেদনের শুনানি। তৃতীয় কারণের পুনরাবৃত্তি ঘটল শুক্রবারেও। সারদা গোষ্ঠীর আর্থিক কেলেঙ্কারিতে অভিযুক্ত ক্রীড়া ও পরিবহণমন্ত্রী মদনবাবুর জামিনের আবেদনের মামলা ব্যক্তিগত কারণে ছেড়ে দিলেন কলকাতা হাইকোর্টের এক বিচারপতি। এই নিয়ে তিন বার এমন ঘটনা ঘটল হাইকোর্টে। মন্ত্রীর জামিনের বিষয়টি তাই আরও এক বার অনিশ্চিত হয়ে পড়ল। মদনবাবুর কৌঁসুলি সুরেন্দ্রকুমার কপূর জামিনের আবেদন শোনার জন্য বিচারপতি গিরীশ গুপ্তের ডিভিশন বেঞ্চে একাধিক বার আবেদন জানান। কিন্তু বিচারপতি গুপ্ত জানিয়ে দেন, শুধু মদনবাবুর জামিনের আর্জি নয়, সারদা সংক্রান্ত কোনও মামলাই তিনি শুনবেন না। কারণটা ব্যক্তিগত। বিচারপতি গুপ্ত একই সঙ্গে জানিয়ে দেন, তাঁদের বেঞ্চ ওই মামলা ছেড়ে দিচ্ছে। ফলে হাইকোর্টে মদনবাবুর জামিনের আবেদনের শুনানির ভবিষ্যৎ আরও এক বার অনিশ্চিত হয়ে পড়ল। এর আগে সারদা সংক্রান্ত একটি মামলা শুনানির জন্য উঠলে বিচারপতি গুপ্তের ডিভিশন বেঞ্চের অন্য বিচারপতি শিবসাধন সাধুও জানিয়ে দিয়েছিলেন, তিনি ‘চিটফান্ড’ সংক্রান্ত কোনও মামলাই শুনবেন না। এবং কারণটা ব্যক্তিগত। সারদা মামলায় অভিযুক্ত মদনবাবুকে গত ১২ ডিসেম্বর গ্রেফতার করে সিবিআই। নিম্ন আদালতে একাধিক বার জামিনের আবেদন জানান পরিবহণমন্ত্রী। কিন্তু প্রতি বারেই তা খারিজ হয়ে যায়। এর আগে হাইকোর্টেও জামিনের আবেদন জানান মদনবাবু। কিন্তু বিচারপতি অসীম রায় ও বিচারপতি ইন্দিরা বন্দ্যোপাধ্যায় ব্যক্তিগত কারণ দেখিয়ে জামিনের আবেদন শুনতেই চাননি। ব্যক্তিগত কারণটা কী, বিচারপতি রায় তা জানাননি। তবে বিচারপতি বন্দ্যোপাধ্যায় জানিয়েছিলেন, তিনি মদনবাবুর ছেলের বিয়ের অনুষ্ঠানের নিমন্ত্রণ পেয়েছিলেন। তিনি সেখানে যাননি ঠিকই। তবু ব্যক্তিগত কারণে ওই অভিযুক্তের জামিনের আবেদনের মামলা শুনতে পারবেন না। প্রাক্তন পুলিশকর্তা রজত মজুমদার, ব্যবসায়ী সৃঞ্জয় বসু, ইস্টবেঙ্গল ক্লাবের কর্মকর্তা দেবব্রত ওরফে নিতু সরকারের মতো সারদা মামলায় ধৃত অনেকেই এর আগে জামিন পেয়ে গিয়েছেন। কেউ নিম্ন আদালতে। কেউ বা হাইকোর্টে। মামলা শুনতে বিচারপতিদের অনীহা ছাড়াও অন্যান্য কারণে মদনবাবুর জামিনের মামলা বিলম্বিত হচ্ছে বারবার। কখনও সব পক্ষ মামলার নথিপত্র পায়নি বলে শুনানি পিছিয়েছে। কখনও বা এক পক্ষের কৌঁসুলিই হাজির হননি আদালতে। এই অবস্থায় এ দিনও ওই মামলা শুনবে না বলে বেঁকে বসল উচ্চ আদালতের একটি বেঞ্চ। প্রশ্ন উঠছে, তা হলে মন্ত্রীর জামিনের আর্জি সংক্রান্ত মামলার ভবিষ্যৎ কী? এর আগে বিচারপতি ইন্দিরা বন্দ্যোপাধ্যায় মামলা ছেড়ে দেওয়ার পরে হাইকোর্টের প্রধান বিচারপতি মঞ্জুলা চেল্লুরের কার্যালয় জামিনের আবেদনটি পাঠিয়েছিল বিচারপতি নিশীথা মাত্রের আদালতে। কিন্তু মদনবাবুর আইনজীবীরা সেই সময় বিচারপতি মাত্রের আদালত থেকে মামলাটি প্রত্যাহার করে আলিপুর জেলা জজের আদালতে জামিনের আবেদন জানান। প্রবীণ আইনজীবীরা মনে করেন, এ বারেও যদি বিচারপতি মাত্রের ডিভিশন বেঞ্চে ওই মামলা যায়, ওই আদালত সেটি শুনতেও পারে। কারণ, এর আগে ওই ডিভিশন বেঞ্চ মামলা শুনতে রাজি ছিল। কিন্তু মদনবাবুর আইনজীবীরাই মামলা প্রত্যাহার করে নেন।